**Kuro Siwo – Νίκος Καββαδίας**

**Θέμα:** Η σκληρή ζωή των ναυτικών και η νοσταλγία που νιώθουν για τα αγαπημένα τους πρόσωπα, αλλά και για την πατρίδα, αποτελεί αυτοβιογραφικό υλικό για τα ποιήματα του Καββαδία. Στο ΚURO SIWO τα στοιχεία μπλέκονται γύρω από μια ερωτική μορφή, μια γυναίκα, η οποία συντροφεύει τον ποιητή στη μοναξιά της θάλασσας και στις δύσκολες ώρες πάνω στο καράβι.

O Καββαδίας ενσωματώνει στο ποίημά του **στοιχεία από τη ζωή των ναυτικών** και τις εμπειρίες που παίρνουν από τα ταξίδια τους.

* **Οι αντίξοες συνθήκες, ο μαρτυρικός ύπνος, οι αρρώστιες, οι σωματικές ταλαιπωρίες, και η έλλειψη καθαριότητας** *(δύσκολες βάρδιες, κακός ύπνος και μαλάρια, Στα νύχια μπαίνει το κατράμι και τ'ανάβει, χρόνια στα ρούχα το ψαρόλαδο μυρίζει)*
* **Τα εμπόδια του μεγάλου ταξιδιού** *(Είναι παράξενα της Ίντιας τα φανάρια και δεν τα βλέπεις, καθώς λένε, με το πρώτο)*
* **Απότομες κλιματολογικές αλλαγές, κίνδυνοι από τις άσχημες καιρικές συνθήκες** *(Νωρίς μπατάρισε ο καιρός κι έχει χαλάσει)*
* **Η ρουτίνα της εργασίας** *(χιλιάδες παραλάβαινες τσουβάλια σόγια)*
* **Η νοσταλγία των αγαπημένων προσώπων και η προσπάθεια να απαλύνουν την μοναξιά με ζώα υποκατάστατα της ανθρώπινης ζεστασιάς** (*Μα ούτε στιγμή δεν ελησμόνησες τα λόγια που σου 'πανε μιαν κούφια ώρα στην Αθήνα, Απόψε ψόφησαν οι δυό μου παπαγάλοι κι ο πίθηκος πού 'χα με κούραση γυμνάσει.)*
* **Οι ερωτικές μνήμες** *(κι ο λόγος της μες στο μυαλό σου να σφυρίζει)*
* **Η εσωτερική μοναξιά στον ασφυκτικά περιορισμένο χώρο του καραβιού** (*Σκατζάρισες, μα σε κρατά λύπη μεγάλη, Η λαμαρίνα!... η λαμαρίνα όλα τα σβήνει)*

Στο ποίημα **“Kuro Siwo”**, η αφηγηματική φωνή περιγράφει άλλο ένα τυπικό, καββαδιακό ταξίδι στον χώρο και στον χρόνο: μπροστά, βρίσκεται ο Νότος και η ομίχλη· πίσω, η ανάμνηση και ο εφιάλτης. Αλλά στην ουσία υπάρχει το πουθενά, μια τυφλή πορεία στο θαλάσσιο άπειρο.

Το Εγώ σχεδόν απουσιάζει από το “Kuro Siwo”, σαν να το έχει “σβήσει” κι αυτό “η λαμαρίνα”, το έχει καταπιεί το πούσι (= ομίχλη από το αλβανικό push που σημαίνει χνούδι) της Ίντιας, αλλά πάνω από όλα το έχει σαρώσει το Κούρο Σίβο: το πανίσχυρο ρεύμα μιας απλής κουβέντας που άκουσε “μια κούφιαν ώρα στην Αθήνα”.

Μια φορά μόνο αναδύεται το Εγώ ως πρόσωπο της αφήγησης στο ποίημα: για να ανακοινώσει μια ακόμη απουσία, μια ακόμη εγκατάλειψη, που φαίνεται ότι δεν είναι σημαντική, εφόσον αφορά τα κατοικίδια του καραβιού, αλλά, ακριβώς επειδή έρχεται σε μια στιγμή που ο ποιητής ήδη νιώθει μοναξιά και εγκατάλειψη είναι ακόμη πιο τραγική.

**Το ποίημα κινείται γύρω από τρία θέματα:**

(α) Το σώμα νιώθει τον ψυχικό πόνο: η ακοή πονάει από τις αναμνήσεις, η όραση θολώνει από τη θλίψη, η αφή και η όσφρηση εγκλωβίζονται στις άσχημες μυρωδιές του καραβιού.

(β) Υπάρχει ένα τραγικό συναίσθημα ότι το καράβι είναι ψεύτικο υποκατάστατο μιας άλλης ζωής που χάθηκε, μιας ευκαιρίας που ακυρώθηκε λόγω άρνησης.

(γ) Η συνείδηση αμφισβητείται, καθώς η ιστορία κινείται μεταξύ σκληρής πραγματικότητας και ονειρικής ψευδαίσθησης.

“Kuro Siwo” ονομάζεται ένα πανίσχυρο θαλάσσιο ρεύμα, που κινείται από τον νότιο προς τον βόρειο Ειρηνικό και μαζί του παρασύρει το καράβι του ποιήματος – άβουλο, παθητικό και μοιραίο.

Το Κούρο Σίβο γίνεται σύμβολο των δυνάμεων που ελέγχουν τη βούληση και καθορίζουν τη μοίρα των ναυτικών. Το ταξίδι στο “Kuro Siwo” φαίνεται σαν όνειρο: κάνεις τις ίδιες κινήσεις ξανά και ξανά, χωρίς να το θέλεις ή να το συνειδητοποιείς, αφήνεσαι στα ρεύματα που σε τραβούν και στη ψευδαίσθηση που σε κρατάει κολλημένο στο τιμόνι. Άλλωστε ο ναυτικός του ποιήματος διασχίζει τη θάλασσα στα τυφλά, κι ας μην το γνωρίζει, χωρίς σκοπό, χωρίς στόχο και χωρίς έλεγχο. Η ειρωνική αντίθεση ανάμεσα στην ανεξέλεγκτη δύναμη της θάλασσας και την τραγική ψευδαίσθηση των ανθρώπων ότι μπορούν να τη δαμάσουν κυριαρχεί στην ποίηση του Καββαδία, δημιουργώντας ατμόσφαιρα αποπροσανατολισμού και μαζί μια αίσθηση απόλυτης αδυναμίας και ας έχουν οι ναυτικοί όλα εκείνα τα όργανα και τα τεχνικά μέσα που μπορούν να ελέγξουν την πορεία του ταξιδιού.

Το θέμα αυτό κυριαρχεί και στο “Kuro Siwo”, όπου το ίδιο το πανίσχυρο θαλάσσιο ρεύμα συμβολίζει την κυριαρχία του υγρού στοιχείου (“Kuro Siwo” σημαίνει Μαύρο Ρεύμα στα γιαπωνέζικα), το οποίο «κοροϊδεύει» τις απελπισμένες προσπάθειες του ναύτη να την υποτάξει. Ο καββαδιακός ναυτικός είναι ουσιαστικά, παγιδευμένος στη θάλασσα, που αναδεικνύεται σε Μοίρα. Η θάλασσα τον ορίζει.

* **ούτε στιγμή δεν ελησμόνησες τα λόγια:** Οι ενέργειες της ναυτικής ζωής εκτελούνται σχεδόν μηχανικά, ενώ η συνείδηση παραμένει καρφωμένη στην τραυματική ανάμνηση. Το ταξίδι απλώνεται στα πέρατα της γης, αλλά το ποιητικό υποκείμενο παραμένει αμετακίνητο στον χώρο και τον χρόνο που το σημάδεψε.
* **στην Αθήνα:** Οι αναφορές στην Ελλάδα δεν είναι πολύ συχνές στον Καββαδία, έτσι, όταν υπάρχουν, κουβαλούν ιδιαίτερο αφηγηματικό και συναισθηματικό βάρος. Η Αθήνα είναι εδώ το κέντρο, από το οποίο εξακόντισε τον ποιητικό αφηγητή η φυγόκεντρος δύναμη ενός λόγου, μιας απλής κουβέντας, που όμως περιλαμβάνει το πιο ισχυρό ψυχικό δηλητήριο για τους καββαδιακούς ναυτικούς, την ερωτική άρνηση.
* **που σου ᾽πανε:**  το αόριστο τριτοπρόσωπο υποκείμενο του ρήματος, ο φορέας των τραυματικών λόγων, θα συγκεκριμενοποιηθεί: “ο λόγος *της*μες το μυαλό σου να γυρίζει…”*.*
* **στα νύχια μπαίνει το κατράμι και τ᾽ ανάβει:** Το κατράμι, η πίσσα, χρησιμοποιούνταν στα παλιά φορτηγά για τη μόνωση του καταστρώματος. Ο Καββαδίας φέρεται να αποκαλούσε χαϊδευτικά “κατραμόκωλους” τους ναύτες του καταστρώματος και αντιστοίχως “μουντζούρηδες” όσους δούλευαν στη μηχανή
* **χρόνια στα ρούχα το ψαρόλαδο μυρίζει:** Μεταξύ άλλων το ψαρόλαδο, χρησιμοποιούνταν στα φορτηγά για την επάλειψη των συρμάτων. Στη γλώσσα των ναυτικών το ψαρόλαδο ήταν συνώνυμο με τη βαριά, αφόρητη μυρωδιά, που σου δίνει την εντύπωση ότι δεν φεύγει ποτέ από πάνω σου. Για τον Καββαδία το να είσαι ναύτης είναι κάτι παραπάνω από επάγγελμα, είναι μια κατάσταση υπαρξιακή. Η ουσία του καραβιού διαποτίζει τη σάρκα του ναυτικού και ενώνεται με αυτήν.
* **ο μπούσουλας είναι που στρέφει ή το καράβι:**Ο στίχος αυτός συνοψίζει τον ποιητικό προβληματισμό του “Kuro Siwo” ότι δηλαδή ο ναύτης δεν ελέγχει τη μοίρα του και αφήνεται σε αυτήν, δηλαδή στην απέραντη θάλασσα. Ο ναυτικός στο τιμόνι επομένως, έχει την ψευδαίσθηση ότι ελέγχει την πορεία, αλλά στην πραγματικότητα απλά “κοιτάει” την πυξίδα να μετακινείται, σχεδόν ανεξάρτητη και αυτόβουλη, υποταγμένη στην πειθώ του πανίσχυρου, απροσμάχητου Κουροσίβο. Το ρήμα “παίζει” εδώ κρύβει ειρωνεία. Καθώς το καράβι (η “λαμαρίνα”) βρίσκεται στο έλεος του ρεύματος και καθώς η αρρώστια (η “λαμαρίνα”) του έχει πάρει, τα ζώα που τον συντροφεύουν στο ταξίδι, που ήταν η τελευταία του παρηγοριά, ο ναυτικός επιχειρεί μάταια να ελέγξει την πορεία. Τα πάντα γύρω του τον υπερβαίνουν κι ας νομίζει ότι ρυθμίζει τον πλου. Η κίνηση της πυξίδας είναι σαν να τον κοροϊδεύει.